钦定古今图书集成/理学汇编/文学典/第098卷 > 程敏政
## 钦定古今图书集成/理学汇编/文学典/第098卷 > 程敏政

按《明外史》本传：“敏政，字克勤。十岁侍父信，官四川巡
抚。罗绮以神童荐，英宗召试，悦之，诏读书翰林院，给
廪馔。学士李贤、彭时、吕原、中允刘珝咸爱重之，贤以
女妻焉。成化二年，进士及第，授编修，历左谕德，直讲
东宫。翰林中学问该博称敏政，文章古雅称李东阳，
性行真纯称陈音，各为一时冠。孝宗嗣位，以宫僚恩”
擢少詹事兼侍讲学士，直经筵。敏政，名臣子，才高负
文学。常俯视侪偶，颇为人所疾。弘治元年冬，御史王
嵩等以雨灾劾敏政，因勒致仕。五年起官，寻迁太常
卿兼侍读学士，掌院事。进礼部右侍郎，专典内阁诰
敕。十二年与李东阳主会试。举人徐经、唐寅预作文，
与试题合。给事中华昶劾敏政鬻题时榜未放，诏敏
政毋阅卷，其所录者，令东阳会同考官覆校，二人卷
皆不在所取中。东阳以闻，言者犹不已。敏政、昶、经、寅
俱下狱，坐经尝贽见敏政，寅尝从敏政乞文，黜为吏。
敏政勒致仕，而昶以言事不实，调南太仆主簿。敏政
出狱四日，愤恚发痈卒。后赠礼部尚书。或言敏政之
狱，傅瀚欲夺其位，令昶奏之，事秘，莫能明也。

按《休宁县志》：“敏政，字克勤，陪郭人，襄毅公信长子。生
而早慧，人方之孔文举、李长源。十岁侍父参政四川
方镇大臣以神童荐，召试颂圣节及瑞雪诗、经书议
论各一篇，援笔立就，文彩烂然，上喜甚，即诏读书。翰
林院大学士李公文达贤之妻以女，甫冠，魁顺天乡
试，登成化丙戌进士第一甲第二名，授翰林编修。初”
入史馆，即同修《英宗实录》，寻同修《宋元纲目》，书法多
所裁正。迁谕德，入侍太子诵读。丙午主考应天，迁少
詹事。孝宗即位，稽古为治，时视太学及耕籍田仪注，
皆属敏政。诠定经筵，进讲终篇，必致讽谏。于祖宗成
宪，军国急务及生民休戚所关者，必且因事献规，故
雅重特呼“先生”而不名。赐金织绯袍及金带冠履，儒
者荣之。时诏议从祀孔子庙廷诸贤，敏政上疏，欲大
正祀典，其所建议，凿凿皆出人意表。上方向用，大臣
有忌之者，御史魏璋以暧昧之言劾之，诏致仕。时有
劝其自辩者，敏政答以“欧阳在执政，故力可辩；朱文
公在庶寮，故不可辩。”既归，读书南山中。郎中陆容、给
事中杨廉、进士夏昶、锦衣千户叶通后先上书，相率
蒲伏金马门，力为剖白，言辞剀切。上悟，诏还。有止其
勿起者，敏政答以“君实远，臣，不得不辞；晦叔世，臣，不
得不起。”既至，职任如故。丁母忧，服除，转詹事府詹事，
迁礼部右侍郎。己未春，考礼部贡举，未放榜，给事中
昶以飞语闻，诏下昶狱鞫之。敏政乃引咎请避位，乞
释昶狱。上以谏官风闻论报，执政复讽谏官言之，敏
政请与之廷辩，事始白。昶坐无实远谪，附昶者亦尽
斥去，乃坚请致仕。未行，以疾卒。赠礼部尚书，并赐葬
祭。敏政风神秀茂，修眉长髯，动静语默，宛乎有道者
气象。禀资灵异，读书一目数行下，遂能淹贯群籍，研
究理道。于是考合朱、陆二家始异而终同者，为《道》一
编。其为文一本诸经史。少师李文正公东阳称其文
宏博伟丽，自成一家。质之当代，盖绝无而仅有者。故
京师语曰：“天下文章程敏政。”遭父母丧，倚庐哀毁，不
为弥文。居乡接物，恂恂然不以贤智先人。尤好表扬
先哲，接诱后进。见人有善，誉之不容口。在朝言论亹亹，无所顾忌。故中遭谗嫉，晚得奇祸，别号“篁墩。”所著
有《篁墩文集》《行素稿类编》及《皇明文衡》《宋纪受终考》
《瀛贤奏对录》《新安文献志》《宋逸民录附注》《真文忠公
心经订》《仪礼逸经》《经礼补逸辑》《咏史诗》《大学重定本》
诸书。

按《列朝诗集》，“敏政字克勤，休宁人，尚书襄毅公信之
子也。十岁以神童荐，召试《圣节》及《瑞雪诗》并经义各
一篇，援笔立就。诏读书翰林院官给廪馔，李东阳以
女妻焉。逾冠举成化丙戌进士一甲第二，授翰林编
修，历官至詹事府少詹事。”先是，台臣论奏请退奸进
贤，克勤在所进中，用是见忌。会雨灾，言官遂指摘及
之，请罢免以塞天变。诏致仕。沈启南赠以诗云：“人从
今日去，雨是几时晴。”海内传诵。久之，用师荐，诏还。历
迁礼部右侍郎，掌詹事府。己未主考会试，给事中劾
其鬻题卖士，请与廷辨，事得白，乃再请致仕，诏许之，
而尽斥言者。未行而卒，赠礼部尚书。殁后，闱事益白，
刑部主事钟祥、沈文华抗疏伸雪，士论归焉。克勤修
眉长髯，风神清茂，考证古今，精详博洽，追配其先，龙
图、大昌，近儒莫及也。《篁墩文集》九十馀卷，李长沙为
序。他所撰辑《宋纪受终考》《逸氏录》《新安文献志》皆可
观。惟著《苏氏梼杌》，力诋眉山，以报雒蜀九世之仇，则
腐而近愚，且比于妄矣。为贤者讳，君子略之可也。